CELEX: 32021D1137
Language: da
Date: 2021-06-30 00:00:00
Title: Kommissionens gennemførelsesafgørelse (EU) 2021/1137 af 30. juni 2021 om anmodningen om registrering af forslaget til borgerinitiativ om »En europæisk miljøscore« (»European EcoScore«) i henhold til Europa-Parlamentets og Rådets forordning (EU) 2019/788 (meddelt under nummer C(2021) 4951) (Kun den engelske udgave er autentisk)

12.7.2021   
               
               
                  DA
               
               
                  Den Europæiske Unions Tidende
               
               
                  L 246/4
               
            
         KOMMISSIONENS GENNEMFØRELSESAFGØRELSE (EU) 2021/1137
         af 30. juni 2021
         om anmodningen om registrering af forslaget til borgerinitiativ om »En europæisk miljøscore« (»European EcoScore«) i henhold til Europa-Parlamentets og Rådets forordning (EU) 2019/788
         
            
               (meddelt under nummer C(2021) 4951)
            
         
         (Kun den engelske udgave er autentisk)
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EU) 2019/788 af 17. april 2019 om det europæiske borgerinitiativ (1), særlig artikel 6, stk. 2 og 3, og
         ud fra følgende betragtninger:
         
                     (1)
                  
                  
                     Kommissionen modtog den 13. maj 2021 en anmodning om registrering af det europæiske borgerinitiativ med titlen »En europæisk miljøscore« (»European EcoScore«).
                  
               
                     (2)
                  
                  
                     Målene for forslaget til borgerinitiativ er følgende: »Vi er en borgerbevægelse med unge fra hele Europa som drivkraft, der ønsker konkrete handlinger for at forbedre miljøet! I lyset af den ambitiøse grønne pagt i Europa og Parisaftalen opfordrer vi Europa-Kommissionen til at indføre en ambitiøs europæisk miljøscore. Den består af en mærkning, der giver de europæiske forbrugere gennemsigtige oplysninger om miljøpåvirkningen fra produkter, der fremstilles eller sælges på Den Europæiske Unions marked. Denne obligatoriske og tydelige angivelse på emballagen vil kunne give enkle og pålidelige oplysninger om produktets miljøpåvirkning ved hjælp af et bogstav (»A« = meget miljøvenligt, »F« = meget skadeligt for miljøet).«
                  
               
                     (3)
                  
                  
                     Initiativet har følgende specifikke mål: »[1] at sætte europæiske forbrugere i stand til at træffe informerede valg, som tager hensyn til de udbudte produkters miljøpåvirkning, på grundlag af en klar og pålidelig angivelse, [2] at tilskynde fagfolk til at mindske miljøpåvirkningen fra deres produkter og samtidig fremhæve produkter, der allerede er miljøvenlige, og [3] at tilbyde et ensartet mærke, der er baseret på en standardiseret beregning for hele det europæiske område, så man undgår at forvirre forbrugeren, der skal forholde sig til et stigende antal miljømærker.«
                  
               
                     (4)
                  
                  
                     I et bilag findes der yderligere oplysninger om emnet, målene og baggrunden for initiativet. Initiativtagerne glæder sig over, at EU allerede gør en proaktiv indsats for at bekæmpe klimaændringerne. De anfører, at der er en stigende efterspørgsel fra forbrugerne efter klare og gennemsigtige oplysninger om de produkter, de køber. De henviser til succesen med andre lignende initiativer og mærker, der angiver fødevarers ernæringsmæssige kvalitet eller oplyser om produkters miljøpåvirkning. Da der hovedsagelig er tale om private initiativer, anfører initiativtagerne, at der mangler en harmoniseret tilgang og gennemførelse i hele Unionen. Efter deres opfattelse bør den foreslåede europæiske miljøscoremærkning være obligatorisk og sikre en ensartet angivelse baseret på samme beregningsprocedure for hele Unionen. Fastlæggelsen af de beregningsmetoder, der skal anvendes, bør baseres på videnskabelig dokumentation, og mærkningen bør være let tilgængelig for forbrugerne (f.eks. i form af en stregkode på produktet, der kan scannes).
                  
               
                     (5)
                  
                  
                     Initiativtagerne opfordrer Kommissionen til at foreslå lovgivning, der indfører et ensartet mærke for produkter, der fremstilles eller sælges i Unionen, og som giver EU-borgerne gennemsigtige oplysninger om disse produkters påvirkning af miljøet.
                  
               
                     (6)
                  
                  
                     Dette forslag kan baseres på traktatens artikel 114 eller artikel 192. Artikel 114 i TEUF giver Kommissionen hjemmel til at foreslå foranstaltninger med henblik på indbyrdes tilnærmelse af medlemsstaternes love og administrative forskrifter, der vedrører det indre markeds oprettelse og funktion. Traktatens artikel 192 giver Kommissionen hjemmel til at foreslå foranstaltninger med henblik på at nå målene for Unionens politik på miljøområdet, jf. traktatens artikel 191, navnlig bevarelse, beskyttelse og forbedring af miljøkvaliteten, beskyttelse af menneskers sundhed, forsigtig og rationel udnyttelse af naturressourcerne og fremme på internationalt plan af foranstaltninger til løsning af de regionale og globale miljøproblemer, navnlig bekæmpelse af klimaændringer.
                  
               
                     (7)
                  
                  
                     Af disse grunde er det åbenbart, at ingen dele af initiativet falder uden for Kommissionens beføjelse til at fremsætte et forslag til EU-retsakt til gennemførelse af traktaterne.
                  
               
                     (8)
                  
                  
                     Denne konklusion berører ikke vurderingen af, om de konkrete faktuelle og materielle betingelser, der er nødvendige for, at Kommissionen kan handle, opfyldes i dette tilfælde, herunder overholdelsen af proportionalitetsprincippet.
                  
               
                     (9)
                  
                  
                     Initiativtagergruppen har i tilstrækkelig grad dokumenteret, at den opfylder kravene i artikel 5, stk. 1 og 2, i forordning (EU) 2019/788, og har udpeget kontaktpersoner i overensstemmelse med nævnte forordnings artikel 5, stk. 3, første afsnit.
                  
               
                     (10)
                  
                  
                     Initiativet er ikke åbenbart utilstedeligt, uunderbygget eller af chikanøs karakter og heller ikke åbenbart i strid med Unionens værdier som fastsat i artikel 2 i traktaten om Den Europæiske Union eller med de rettigheder, der er nedfældet i Den Europæiske Unions charter om grundlæggende rettigheder.
                  
               
                     (11)
                  
                  
                     Initiativet med titlen »En europæisk miljøscore« (»European EcoScore«) bør derfor registreres —
                  
               VEDTAGET DENNE AFGØRELSE:
         
            Artikel 1
            Det europæiske borgerinitiativ med titlen »En europæisk miljøscore« (»European EcoScore«) registreres.
         
         
            Artikel 2
            Denne afgørelse er rettet til initiativtagergruppen for det europæiske borgerinitiativ »En europæisk miljøscore« (»European EcoScore«), som repræsenteres ved Antoine THILL og Elsa KRAEMER, der fungerer som kontaktpersoner.
         
         
            Udfærdiget i Bruxelles, den 30. juni 2021.
            
               
                  På Kommissionens vegne
               
               Věra JOUROVÁ
               
                  Næstformand
               
            
         
         
            (1)  EUT L 130 af 17.5.2019, s. 55.